Henrik Brodersen (DF), 2009-11-11:
Jeg skal starte med at sige, at da vores ordfører ikke kan være til stede, er det mig, der fremsætter Dansk Folkepartis synspunkter.
Jeg vil sige tak for det initiativ, som partierne har taget til at få den her forespørgsel.
I Dansk Folkeparti er vi nemlig altid glade for at deltage i kommunalpolitiske debatter, da vi netop her har lejligheden til at tale om mange af de borgernære emner, som optager rigtig mange borgere her i landet.
Vi har jo netop med kommunerne at gøre, hvor vigtige dele af det danske samfund som sundhedspleje, ældrepleje, skoledrift, miljø og fritidspolitik er områder, som ligger inden for skiven.
Men derfra og til at anerkende formuleringen af selve forespørgslen er der nu nok et stykke af den grund, at teksten efter Dansk Folkepartis opfattelse tegner alt for negativt et billede af, hvordan det står til ude i landets kommuner og regioner.
Vi skal også huske alle de gode tiltag, som er blevet iværksat, og som er på vej, eksempelvis en lang række af afbureaukratiseringsforslag.
I Dansk Folkeparti er vi af den opfattelse, at kommunalreformen styrker og vil styrke den decentraliserede offentlige sektor.
Ligeledes er vi sikre på, at vi nu har skabt et robust fundament for den fortsatte udvikling i velfærdssamfundet.
Og for at det danske samfund skal kunne udvikle sig i de kommende år, skal vi have fokus på den borgernære service, vi skal arbejde videre på kvalitetssikring, eksempelvis på sundhedsområdet, uddannelsesområdet og ikke mindst det socialpolitiske område.
Et redskab hertil er ganske klart kvalitetsreformen, som sikrer et betydeligt løft af de fysiske rammer i folkeskole, i dagtilbud, med hensyn til idrætsfaciliteter til børn og unge samt ikke mindst på hele ældreområdet.
Som jeg sagde før, kan vi alle sammen drage nogle eksempler frem.
F.eks. har alle kommuner fået ansvaret på miljøområdet, og der er også nogle, der tager sig betalt derfor, men ikke lever op til rent faktisk at udføre de opgaver, de skal.
Der er også eksempler, som f.eks. sagen fra Haderslev Havn, hvor man fra kommunens side laver nogle planer og så samtidig selv skal sidde og evaluere dem.
Det synes vi måske er lidt uheldigt, og det vil vi meget gerne være med til at rette op på.
Hvad angår regionerne, så har vi aldrig syntes, at det var nogen særlig god idé.
Borgerne havde ikke nogen tilknytning til amterne, og de fik endnu mindre tilknytning til regionerne, og jeg synes, at jeg på et tidspunkt så, at hvis regionsvalget var blevet lagt sådan, at det kun var det, vi stemte om, så var det vist under 20 pct., der ville gå hen og stemme, for det har man slet ikke nogen tilknytning til.
Så det, at vi fik lagt hele sundhedsvæsenet ind der, var et kompromis, vi tilsluttede os, men ikke med begejstring.
Nu kender jeg til et konkret eksempel.
Jeg kommer jo fra en kommune, hvor økonomien gudskelov ikke halter, og det kunne jeg da have lyst til selv at tage lidt af æren for.
Men når det er sagt, vil jeg også sige, at vi dér netop har et projekt til 200 mio. kr., som er udbygning af et stadion, nogle konferencefaciliteter, et teater og det ene og det andet, og hvis man andre steder også har lavet sådan nogle projekter til gud ved hvor mange millioner i stedet for at koncentrere sig om det, som reelt er kommunernes kerneområder, jamen så kan jeg da godt forstå, at det kan halte.
Det tror jeg da også man har taget hensyn til, når man har givet lov, og når man har afvist, at det kan lykkes inden for de rammer, man nu har.